નામ અને સ્થાનઃ સુરેન્દ્રનગર જિલ્લો વરસાદની અછતવાળો પ્રદેશ. ઘણો ખરો વિસ્તાર જમીનમાં પથ્થરો ધરાવે છે. પાણીની સતત ખેંચને કારણે શાસનકર્તાઓએ લોકોને પીવાનું ચોખ્ખું પાણી મળી રહે તે હેતુથી વાવનું નિર્માણ કર્યું છે. આ વાવ એ સમયના લોકોના સમગ્ર જીવન દરમિયાન, વિવિધ પ્રસંગોએ સાક્ષી રહી છે. વઢવાણમાં અગાઉ આપણે માધાવાવ વિશે જોયું. વઢવાણમાં જ પૂર્વ તરફના વિસ્તારમાં ઐતિહાસિક કિલ્લાની બહારના ભાગમાં એક વાવ રહેલી છે. જોકે આ વિસ્તાર તો હાલ શહેરી વિસ્તારમાં જ ગણાય છે. વાવની લગોલગ એક મંદિર રહેલું છે. આ વાવ ગંગાવાવ તરીકે ઓળખાય છે.